“Gaan sê vir die slagoffers dit was ŉ publisiteitsfoefie”Die burgerregte-organisasie AfriForum het die minister van polisie, Nathi Mthethwa, gevra om vir die slagoffers van plaasaanvalle self te gaan sê dat hulle pleidooi vir sterker polisie-optrede teenoor plaasmoorde maar net ŉ “publisiteitsfoefie” is. Mthetwa het Donderdagmiddag, by monde van sy woordvoerder Zweli Mnisi, ŉ mediaverklaring uitgereik waarin hy die oorhandiging van 100 slagoffers van plaasmoorde se briewe as sodanig beskryf het. “Ons is geskok en ontnugter oor die minister se reaksie. Die minister het nog nie eers tyd gehad om die briewe te lees nie, toe reik hy al ŉ mediaverklaring uit,” het Ernst Roets, adjunk uitvoerende hoof van AfriForum gesê. Roets het ook sy kommer uitgespreek dat die minister, selfs in sy nuutste mediaverklaring, steeds nie bereid is om te erken dat daar ŉ plaasmoordkrisis in Suid-Afrika is nie. “Die feite is eenvoudig. Boere word in disproporsionele mate vermoor en daardie moorde gaan dikwels met onmenslike brutaliteit gepaard. Plaasmoorde is ŉ unieke misdaad en boere leef in unieke omstandighede. Dit op sigself regverdig ŉ unieke teenstrategie, net soos wat gedoen is met koperkabeldiefstal, renosterstropery, bendegeweld en geweld teen vroue en kinders. Ons wag in spanning.” Die polisie voer intussen aan dat geen amptelike vergadering met AfriForum bevestig is nie. “Die deurlopende spottende, aandagsoekery en publisiteitsfoefies ten koste van die werklike misdaadslagoffers dien nie ‘n goeie doel nie. Ons doen ‘n beroep op Afriforum om hulle te weerhou van hul verdelende benadering van rasgebaseerde misdaad. Misdaad raak ons almal, wit of swart, jonk of oud, ryk of arm. Ons bekommernis is om misdaad te beveg, om dit slim en streng te beveg.”